**Uvodne napomene**

**Dragoljub Duško Vuković**

Nakon što je i nedjeljnik „Monitor“ uvažio naše preporuke iz dva prethodna izvještaja i uspostavio instituciju ombudsmana, sada su svi najznačajniji štampani, elektronski i online mediji u Crnoj Gori obuhvaćeni nekim vidom samoregulacije.

Uprkos tome, na žalost, još uvijek su brojna kršenja osnovnih profesionalnih i etičkih normi, sadržanih u jedinstvenom Kodeksu novinara Crne Gore.

U period od 1. marta do 1. jula, saradnici HRA su evidentirali 525 primjera kršenja Kodeksa u dnevnim listovima koji izlaze u Crnoj Gori (izuzimajući Informer CG) i nekoliko vodećih portala.

U istom period je Monitoring tim Medijskog savjeta za samoregulaciju evidentirao 152 primjera kršenja nekog od 12 osnovnih načela Kodeksa.

Kad je riječ o MT MSS, veći broj ovih kršenja je uočen po osnovu sopstvenog monitoringa, a manji po osnovu rješavanja žalbi.

Prema evidenciji HRA, monitorovani štampani i online mediji su najčešće kršili načelo br. 10, koje se prvenstveno odnosi na pretpostavku nevinosti. U period od 1. marta do 1. jula, saradnici HRA su zabilježili 223 primjera ovoga načela, a u nastavku monitoringa – do 1. septembra – još blizu 200, tako da ih je za period od šest mjeseci bilo ukupno 401.

U razdoblju od 1. marta do 1. jula, Monitoring tim MSS-a je evidentirao samo 15 primjera kršenja načela br. 10, odnosno pretpostavke nevinosti u štampanim medijima, a nijedno u online medijima.

Po učestalosti kršenja u štampi i online medijima, prema nalazima saradnika HRA, zatim dolazi načelo br. 12, koje etiketira plagiranje kao neetičnu praksu. U period od 1. marta do 1. jula, ovo načelo je prekršeno 151 put, a do 1. septembra 262 puta.

Monitoring tim MSS-a nije od 1. marta do 1. jula uočio nijedan primjer kršenja ovoga načela u štampi i online medijima.

Monitoring tim MSS-a je našao da je u štampanim i online medijima najčešće kršeno načelo br. 1, koje se prvenstveno tiče tačnosti. Prema njegovoj evidenciji, od 1. marta do 1. jula ovo načelo je prekršeno 91 put. Prema nalazima monitoring HRA, kojim nije bio obuhvaćen Informer CG, ovo načelo je u istom period prekršeno 64 puta i po učestalosti kršenja je na trećem mjestu na listi HRA.

Prema nalazima Monitoring tima MSS-a, dnevnik “Dan” je u period od 1. marta do 1. jula prednjačio po broju kršenja osnovnih načela Kodeksa. Evidentirana su ukupno 54 primjera. Prema nalazima saradnika HRA, u istom periodu su prednjačile “Dnevne novine”, član MMS-a, a “Dan” (nije član MSS-a) je na drugom mjestu.

Kao što je činio i ranije, Monitoring tim MSS-a je i u ovom analiziranom periodu više pažnje obraćao na medije koji nijesu njegovi članovi, nego na one koji jesu. Prema njegova dva posljednja izvještaja, ispada da su mediji koji nijesu pristupili MSS i ne prihvataju njegovu nadležnost mnogo češće kršili Kodeks nego mediji učlanjeni u MSS. Monitoring HRA pokazuje bitno drugačiju sliku.

Monitoring tim MSS-a je, osim toga, svoju monitorsku funkciju, na koju ga obavezuje Statut MSS, sveo samo na štampane medije, od kojih svi nijesu njegovi članovi.

U ovom period se desila i jedna pozitivna promjena u postupanju Monitoring tima sa žalbama koje se odnose na medije koji nijesu članovi Medijskog savjeta za samoregulaciju. Monitoring tim je jednom žaliocu sugerisao da se obrati ombudsmanu dnevnika “Dan”. Na žalost, to nije činio i u drugim slučajevima.

Očekujemo da će Monitoring tim uvažiti našu preporuku i ubuduće postupati kao u slučaju navedenog izuzetka.

Očekujemo, takođe, da Medijski savjet za samoregulaciju uvaži naše kontinuirane preporuke i konačno usvoji dugo najavljivani poslovnik o radu svoga Monitoring tima, kojim bi bio regulisan način podnošenja žalbi i postupanje po njima, ali i sva druga važna pitanja od kojih zavisi kvalitet rada jednog samoregulatornog tijela.

Medijski tim MSS-a od početka je zanemarivao medijatorski aspekt svoje funkcije, koji je suština samoregulacije, a insistirao na presuditeljskom aspektu, a jedan od razloga za to je što mediji na koji se odnosila većina žalbi nijesu članovi MSS-a i ne prihvataju njegovu nadležnost.

Za razliku od Monitoring tima MSS-a, medijatorskom aspektu samoregulatorne funkcije ombudsmani u dnevnicima “Vijesti” i “Dan” posvećuju dužnu pažnju, što smo afirmisali u ovom izvještaju i u tom smislu dali i odgovarajuće preporuke.

Na žalost, u ovom izvještajnom periodu je izostala aktivnost ombudmana TV Vijesti, o čemu javnost nije bila obaviještena.

-kraj-